## Anna Netrebko, la ‘prima donna’ del segle XXI, debuta en Les Arts

*** Cantarà pàgines de Txaikovski, Rakhmàninov, Rimski-Kórsakov i Strauss juntament amb àries d’*Adriana Lecouvreur* o *I Capuleti e i Montecchi*
* L’acompanyen Pavel Nebolsin al piano i la *mezzosoprano* Elena Maximova, amb la qual interpretarà duos de *Lakmé* i *Guerra i pau***

El Palau de les Arts Reina Sofia rep el diumenge 16 de febrer a les 19:00 hores Anna Netrebko, qui debutarà en la Sala Principal amb un recital en el qual intercalarà pàgines del repertori líric rus amb fragments d’algunes de les òperes que l’han enlairat com la *prima donna* del segle XXI.

La gran estrela de la lírica, que arriba a València amb les entrades exhaurides des de fa mesos, oferix una visió calidoscòpica de grans compositors de la seua Rússia natal: Txaikovski, Rakhmàninov i Rimski-Kórsakov, juntament amb àries d’alguns dels seus papers més celebrats, com Adriana Lecouvreur en l’òpera homònima de Cilea o Giulietta en *I Capuleti e i Montecchi*, de Bellini, amb l’acompanyament pianístic de Pavel Nebolsin.

El programa inclou també dos duets amb la *mezzosoprano* Elena Maximova, que el públic valencià recordarà per les seues intervencions en *Carmen* en 2010 i la seua més recent incursió en *La dama de Piques* la passada temporada. Netrebko i Maximova interpretaran dos de les peces imprescindibles en l’exitosa carrera de la diva russa: ‘Duo des fleurs o Sous le dôme épais’ de *Lakmé* de Delibes i el duo de Natasha i Sonya en *Guerra i pau*, de Prokófiev.

Artista mediàtica i aclamada pel públic i la crítica a escala mundial, Anna Netrebko és un nom imprescindible en els grans escenaris del món, com demostra la seua impressionant trajectòria professional, en la qual ha treballat amb les primeres figures de la direcció musical i escènica. Cada una de les actuacions de la soprano és considerada un autèntic esdeveniment, no solament per als amants de la lírica, sinó també per al públic general.

La gran capacitat interpretativa d’Anna Netrebko li ha permés abastar rols de totes les categories, des de les heroïnes belcantistes als personatges més dramàtics del repertori. La seua veu camaleònica, passió, força i versatilitat en l’escenari l’han convertida en la gran estrela de la lírica actual.

Fecha: 08/02/2025